FI Euroopan unionin virallinen lehti CE 78/397

(2004/C 78 E/0420)

KIRJALLINEN KYSYMYS E-2143/03

esittäjä(t): Gabriele Stauner (PPE-DE) komissiolle

(26. kesäkuuta 2003)

Aihe: Komission ja Planistat-ryhmän sopimukset

Planistat Europe SA -yritys ilmoittaa omilla verkkosivuillaan (www.planistat.fr), että sillä on ollut vuodesta 1996 lähtien komission kanssa sopimuksia, jotka koskevat lisäarvoa tuottavia tilastopalveluja ja jotka ovat voimassa vuoden 2003 loppuun saakka. Voiko komissio kertoa, kuinka monta sopimusta tässä yhteydessä on tehty ja toimittaa minulle kopiot niistä?

Voiko komissio ilmoittaa yksilöidysti, minkä menettelyn mukaisesti kukin sopimus on myönnetty, saatiinko tarjouksia muiltakin hakijoilta, minkä menettelyn mukaisesti tarjoukset arvioitiin ja miksi valinnassa päädyttiin Planistatiin? Voiko komissio toimittaa minulle kopiot aineistosta, jonka perusteella Eurostatin toimivaltaiset hyväksyjät ovat allekirjoittaneet sopimukset?

Voiko komissio toimittaa minulle täydellisen ja yksityiskohtaisen luettelon sopimusten yhteydessä suoritetuista maksuista? Voiko komissio toimittaa minulle kopiot Planistatin toimittamista tiedonannoista, joista käy ilmi, mitä tuloja yritys on saanut Eurostat-tietojen markkinoinnista ja myynnistä?

Voiko komissio ilmoittaa, milloin ja millä tavoin se tarkistanut yrityksen antamien tietojen paikkansapitävyyden? Voiko komissio kertoa, onko muidenkin yritysten kanssa tehty sopimuksia Eurostat-tietojen markkinoinnista ja toimittaa siinä tapauksessa kopiot niistä?

Voiko komissio kertoa, pitääkö se edelleen tarkoituksenmukaisena ja tarpeellisena, että yksityiset yritykset voivat tavoitella voittoa markkinoimalla komission julkisena elimenä keräämiä tilastotietoja?

Voiko komissio ottaa vastauksessaan kattavasti huomioon EY:n perustamissopimuksen 197 artiklan 3 kohdan ja 287 artiklan määräykset?

Pedro Solbes Miran komission puolesta antama vastaus

(5. syyskuuta 2003)

Arvoisan parlamentin jäsenen pyyntö saada tutustua kysymyksessä mainitsemiinsa asiakirjoihin käsitellään Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (1) mukaisesti.

Mitä tulee sopimuksiin, jotka on tehty Planistat-yhtiön kanssa ”lisäarvoa tuottavista tilastopalveluista”, on syytä muistuttaa, että kyseiset sopimukset ovat olleet tai ovat edelleen Euroopan petostentorjuntaviraston (OLAF) tutkimuksen, Eurostatin sisäisen tarkastuksen yksikön suorittaman tarkastuksen ja valvonnan sekä komission sisäisen tarkastuksen yksikön tarkastelun kohteena. Tämä vastaus perustuu näin ollen tämänhetkisiin tietoihin asiakirja-aineistosta, eikä siinä voida ottaa huomioon mahdollisia uusia seikkoja, joita voi ilmetä meneillään olevissa tutkimuksissa ja niitä mahdollisesti myöhemmin seuraavissa tapahtumissa.

”Lisäarvoa tuottavista tilastopalveluista” tehtiin kuusi sopimusta Planistat-yhtiön kanssa vuosina 1996—1999 ja neljä puitesopimusta vuosina 1999—2003. Kussakin tapauksessa sopimuksen tekeminen perustui kilpailuttamiseen tarjouspyynnön avulla.

Vuonna 1995 käynnistetyssä tarjouspyynnössä saatiin kymmenen tarjousta erästä 1 (Data Shop Luxembourgin hallinnointiin liittyvä palvelujen tarjoaminen) ja seitsemän erästä 2 (Data Shop Bruxellesin hallinnointiin ja Data Shop -verkon tiedottamiseen liittyvä palvelujen tarjoaminen). Sopimus myönnettiin taloudellisesti edullisimman tarjouksen tehneelle toimijalle teknisen laadun ja hinnan perusteella. Molemmissa tapauksissa Planistat-yhtiön tarjous oli tekniseltä laadultaan paras ja sen lisäksi hinnaltaan edullisin. Hankintoja ja sopimuksia käsittelevä neuvoa-antava komitea antoi ehdotuksesta myönteisen lausunnon. Tarjouspyynnön erittelyjen mukaisesti sopimus uusittiin kaksi kertaa kummankin erän osalta, ja näin ollen se kattoi yhteensä kolme vuotta.

Vuonna 1999 käynnistettiin uusi tarjouspyyntö. Erästä 1 saatiin kaksi tarjousta (Data Shop Luxembourgin hallinnointiin liittyvä palvelujen tarjoaminen), erästä 2 saatiin kaksi tarjousta (Data Shop Bruxellesin hallinnointiin liittyvä palvelujen tarjoaminen), erästä 3 saatiin yksi tarjous (Data Shop Madridin hallinnointiin liittyvä palvelujen tarjoaminen) ja erästä 4 saatiin yksi tarjous (Data Shop -verkon tukipalvelut). Kaikissa neljässä erässä sopimus myönnettiin Planistatille, joka oli tehnyt taloudellisesti edullisimman tarjouksen. Hankintoja ja sopimuksia käsittelevä neuvoa-antava komitea antoi päätöksestä kielteisen lausunnon, koska hankintailmoituksessa esitetty palveluluokka ja kuvaus hankinnan kohteesta eivät vastanneet palvelujen tarkkaa luonnetta, eikä antanut lupaa tiedustella niiden palveluntarjoajien kiinnostusta, jotka olivat kykeneviä vastaamaan tarpeisiin, joten toinen tarjouspyyntö julkaistiin vuonna 1999. Uusi hankintailmoitus ja tarjouseritelmä toimitettiin ennakolta kyseisen komitean hyväksyttäväksi. Kolme ensimmäistä erää (Data Shop Luxembourg, Bruxelles ja Madrid) oli yhdistetty, erä 2 koski tukipalveluja. Kustakin erästä saatiin ainoastaan yksi tarjous, jonka tekijä oli Planistat-yhtiö. Sopimus myönnettiin nämä tarjoukset tehneelle toimijalle, ja perusteena oli tarjottujen palvelujen laatu ja tarjouksen arvioiminen taloudellisesti edullisimmaksi. Hankintoja ja sopimuksia käsittelevä neuvoa-antava komitea antoi sopimuksen tekemisestä myönteisen lausunnon.

Vuoden 2002 tarjouspyynnön osalta tehtiin ainoastaan yksi tarjous kustakin erästä (erä 1: Data Shopin hallinnointiin liittyvä palvelujen tarjoaminen; erä 2: verkon tukipalvelut). Vaikka tarjouksia saatiin ainoastaan yksi, sopimus myönnettiin tämän tarjouksen tehneelle toimijalle teknisen ja taloudellisen analyysin ja markkina-arvioinnin perusteella. Pääasialliset perustelut ovat seuraavat: tarjouseritelmä ja tiedottaminen olivat riittävät (ennen hankintoja ja sopimuksia käsittelevän neuvoa-antavan komitean päätöstä suoritettu kysely niiden yhtiöiden keskuudessa, jotka olivat pyytäneet tarjouseritelmän mutta eivät olleet tehneet tarjousta, osoitti, että tarjouksen tekemättä jättäminen ei johtunut tarjouseritelmästä), tekniset tarjoukset olivat laadultaan hyviä, hintatarjous oli hyväksyttävissä verrattuna edelliseen sopimukseen. Hankintoja ja sopimuksia käsittelevä neuvoa-antava komitea antoi sopimuksen tekemisestä myönteisen lausunnon.

Mitä tulee julkaisujen myyntiin (paperi- ja CD-ROM-julkaisut), jokainen toimeksisaajan julkaisutoimistolta tilaama julkaisu laskutettiin systemaattisesti. Mitä tulee tietokannasta tehtyihin hakupalveluihin tai PDF-muotoisten tiedostojen myyntiin, Planistat toimitti vuodesta 2000 kuukausittain Eurostatille otteet tilauskirjasta sekä laskutustiedot. Luettelo näiden sopimusten yhteydessä suoritetuista maksuista sekä tuloerittelyt sellaisina kuin ne on esitetty sopimuksen kuukausiraporteissa toimitetaan suoraan arvoisalle parlamentin jäsenelle sekä parlamentin sihteeristöön.

Kun on kyse tilastotietojen levittämisestä ja erityisesti kaupallisten yritysten mahdollisesta osallistumisesta siihen, on syytä muistuttaa, että tietojen levittäminen on kiinteä osa yhteisön tilastotietojen tuottamista siten kuin se on määritelty yhteisön tilastoista 17 päivänä helmikuuta 1997 annetun neuvoston asetuksen (EY) N:o 322/97 (2) 2 artiklassa, ja se perustuu strategiaan, joka on laadittu läheisessä yhteistyössä jäsenvaltioiden ja erityisesti niiden kansallisten tilastolaitosten kanssa.

Data Shopit osallistuvat näin ollen suoraan Eurostatille kuuluvan julkisen tiedonlevityksen toteutukseen tilastotietojen levittämistä koskevan sopimuksen mukaisesti. Niiden on annettava soveltuva vastaus kaikkiin niille esitettyihin pyyntöihin, ja niiden on tarjottava Eurostatin tietopalveluja kokonaisuudessaan ilman syrjintää. Tilastotietojen levittämistä koskevia sopimuksia on allekirjoitettu kansallisten tilastolaitosten kanssa useissa Euroopan maissa, ja lisäksi on tehty sopimus, jolla New Yorkissa sijaitsevan Data Shopin hallinnointi uskotaan yhdelle yhtiölle.

Lisäksi useiden tietomarkkinayritysten kanssa on allekirjoitettu lisenssisopimuksia, jotka koskevat tietojen uudelleen levittämistä kaupallisissa tarkoituksissa. Tiettyjen tietojen uudelleen levittäminen kaupallisissa tarkoituksissa lisäarvoa tuottavien tietotuotteiden avulla vastaa aivan toiseen tavoitteeseen: tavoitteena on nimittäin palvella tiettyjä käyttäjien erityisryhmiä, jotka edellyttävät Eurostatin tiedoilta lisäarvoa. Nämä erikoistuneet ja ammatillisesti suuntautuneet tietopalvelut eroavat selvästi Eurostatille kuuluvasta yleisestä tiedonlevittämistehtävästä. Tämä lähestymistapa noudattaa komission tiedonannossa ”eEurope 2002: EU:n laajuisten puitteiden luominen julkisen sektorin tiedon hyödyntämiselle” (3) esitettyä lähestymistapaa sekä ehdotusta Euroopan parlamentin ja neuvoston direktiiviksi julkisen sektorin asiakirjojen uudelleenkäytöstä ja kaupallisesta hyödyntämisestä (4).

(1) EYVL L 145, 31.5.2001.

(2) EYVL L 52, 22.2.1997.

(3) KOM(2001) 607 lopullinen.

(4) KOM(2002) 207 lopullinen.